REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/173-24

18. decembar 2024. godine

B e o g r a d

Z A P I S N I K

DESETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 17. DECEMBRA 2024. GODINE

Sednica je počela u 14,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žika Gojković, Dejan Bulatović, Ivana Stamatović, Radoslav Milojičić, Milija Miletić, Dijana Radović, Jožef Tobiaš, Goran Petković, Dušan Nikezić, Miroslav Aleksić i Slobodan Ilić.

Sednici su prisustvovali zamenici članova Odbora: Sanela Strainović (zamenik Dragana Jovanovića), Dragan Jonić (zamenik Gorana Petkovića) i dr Borislav Antonijević (zamenik prof. dr Branimira Nestorovića).

Sednici nisu prisustvovali članovi Odbora: Zoran Sandić i dr Ana Oreg kao ni njihovi zamenici.

Sednici su prisustvovali i narodni poslanici Srđan Milivojević, Aleksandar Jovanović i dr Ana Jakovljević, koji nisu članovi Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Teodora Jakovljević, pomoćnik ministra, Bojan Živković, pomoćnik direktora za ekonomsko-finansijske poslove u Upravi za agrarna plaćanja, Milica Pavlović, pomoćnik direktora za pravne i opšte poslove u Upravi za agrarna plaćanja.

Na početku sednice, predsednik Odbora je obavestio prisutne narodne poslanike da je na osnovu člana 71. st. 1. i 2. Poslovnika Narodne skupštine Republike Srbije, podnet zahtev šest narodnih poslanika za sazivanje sednice Odbora sa sledećim:

D n e v n i r e d

1. Praćenje izvršavanja **Pravnlnika o upnsu u Registar poljoprivrednih gazdinstava, promeni podataka i obnovi registracije, elektronskom postupanju, kao i uslovima za pasivan status poljoprivrednog gazdinstva** ("Sl. glasnik RS", br. 25/23, 110/23, 3/24 i 34/24), sa posebnim fokusom na Postupak utvrđivanja pasivnog statusa poljoprivrednog gazdinstva registrovanog u Registru poljoprivrednih gazdinstava i donošenju pojedninačkih pravnih akata-rešenja, posebno rešenjima kojim se utvrđujs pasivan status poljoprivrednim gazdinstvima čiji su nosioci: Zlatko Kokanović iz sela Gornje Nedeljice, kod Loznice, i Predrag Veljković iz sela Pekčanica, kod Kraljeva, kao i, eventualno, drugih nosilaca kojima je u prethodnih 30 dana utvrđen pasivan status.

Prva tačka dnevnog reda - Praćenje izvršavanja Pravnlnika o upnsu u Registar poljoprivrednih gazdinstava, promeni podataka i obnovi registracije, elektronskom postupanju, kao i uslovima za pasivan status poljoprivrednog gazdinstva ("Sl. glasnik RS", br. 25/23, 110/23, 3/24 i 34/24), sa posebnim fokusom na Postupak utvrđivanja pasivnog statusa poljoprivrednog gazdinstva registrovanog u Registru poljoprivrednih gazdinstava i donošenju pojedninačkih pravnih akata-rešenja, posebno rešenjima kojim se utvrđujs pasivan status poljoprivrednim gazdinstvima čiji su nosioci: Zlatko Kokanović iz sela Gornje Nedeljice, kod Loznice, i Predrag Veljković iz sela Pekčanica, kod Kraljeva, kao i, eventualno, drugih nosilaca kojima je u prethodnih 30 dana utvrđen pasivan status.

Jelena Blagojević, državni sekretar, je rekla da u ovom trenutku ukupan broj poljoprivrednih gazdinstava u Republici Srbiji iznosi 495.268. Broj poljoprivrednih gazdinstava koji se nalaze u pasivnom statusu je 23.281. U periodu od avgusta do decembra 2024. godine poljoprivredna inspekcija je izvršila ukupno7.278 inspekcijskih nadzora. Nepravilnosti su utvrđene u 633 inspekcijska nadzora. Najčešće nepravilnosti su se odnosile na davanje netačnih podataka u biljnoj proizvodnji u RPG-u radi ostvarivanja prava na podsticaje, nečuvanju dokumentacije za podsticaje, neposedovanje validne dokumentacije za otuđena grla stoke, odnosno potvrda o kretanju životinje, a po Zakonu o podsticajima u poljoprivredi i ruralnom razvoju poljoprivrednici su dužni da čuvaju dokumentaciju pet godina. Takođe, nepravilnosti koje su uočene su i protivpravno zauzimanje državnog poljoprivrednog zemljišta, nevršenje kontrole plodnosti zemljišta, korišćenje zemljišta u nepoljoprivredne svrhe. Podneto je 162 zahteva za pokretanje prekršajnog postupka, 26 prijava za privredni prestup i 41 krivična prijava. Zatim, podneto je 12 inicijativa za pasivan status poljoprivrednog gazdinstva. Doneto je 393 rešenja o zabrani obavljanja delatnosti, odnosno vršenja aktivnosti i otklanjanja utvrđenih nepravilnosti. U Odeljenju poljoprivredne inspekcije je zaposleno 113 inspektora uključujući i pomoćnika ministra. Poljoprivredni inspektori obavljaju posao na celoj teritoriji Republike Srbije i nemaju poverene poslove jedinica lokalne samouprave i AP Vojvodina. Od 63 rešenja koja su podneta da se poljoprivredno gazdinstvo stavi u pasivan status, mora da se istakne da ni na jedan zapisnik poljoprivrednog inspektora nije bilo primedbi. Postoji zakonski rok od 15 dana gde poljoprivredno gazdinstvo može da podnese Žalbu. Ministarstvo će razmotriti sa velikom pažnjom te žalbe, administrativno inspekcijski ih obraditi i dati poljoprivrednicima šansu da isprave nedostatke, odnosno da otklone utvrđene nepravilnosti.

U diskusiji su učestvovali narodni poslanici: Marijan Rističević, Miroslav Aleksić, Dušan Nikezić, Dejan Bulatović, Dragan Jonić, Milija Miletić, Slobodan Ilić, Radoslav Milojičić, Veroljub Matić, Žika Gojković i Aleksandar Jovanović.

Odbor je većinom glasova (9 za, 2 uzdržana, 3 nije glasalo - sa **napomenom** da imajući u vidu tehnički problem sa poslaničkom jedinicom prilikom elektronskog glasanja o predlogu Zaključka, član Odbora Milija Miletić je usmeno glasao „ZA“ predloženi Zaključak) doneo sledeći:

 Z a k lj u č a k

Odbor je konstatovao da u pasivnom statusu ima na hiljade poljoprivrednih gazdinstava te da nije bilo namere za selektivnu primenu. Odbor preporučuje poštovanje propisa u postupku kontrole kojom se utvrđuje da li poljoprivredna gazdinstva ispunjavaju uslove za korišćenje podsticaja za poljoprivrednu proizvodnju. U postupcima inspekcije i Uprave za agrarna plaćanja Odbor nije uočio zloupotrebe u primeni propisa, a gotovo u svim zapisnicima nije bilo primedbi. Drugostepenom organu Ministarstva poljoprivrede, šumarstva i vodoprivrede Odbor preporučuje da sa maksimalnom pažnjom razmotri podnete Žalbe zbog stavljanja u pasivu svakog gazdinstva koje je žalbu izjavilo. Odbor preporučuje da Ministarstvo poljoprivrede, šumarstva i vodoprivrede pozitivno rešava žalbe SVIH GAZDINSTAVA u pasivnom statusu u kojima nosioci gazdinstava navode da o propisima i posledicama nisu bili dovoljno dobro i blagovremeno obavešeteni.

Odbor je stava da gazdinstvima koja su u pasivnom statusu zbog uzurpacije državnog zemljišta i imovine, izdavanja državnog poljoprivrednog zemljišta u podzakup iz PPZ (pravo prečeg zakupa), višestrukih prekršaja i falsifikovanja dokumentacije ne bi trebalo pozitivno rešavati Žalbe.

 Odbor, ukoliko ima određenih nejasnoća, predlaže da se pojedini Pravilnici dopune ili izmene ne kršeći zakone i međunarodne obaveze iz SSP, poštujući i Nitratnu direktivu. Odbor smatra da bi izmene Pravilnika trebale da stvore mogućnost da Uprava za agrarna plaćanja može **po službenoj dužnosti**, preko komisije, da vrati gazdinstva iz pasivnog statusa ili smanji dužinu pasivnog statusa. Odbor osuđuje političku zloupotrebu pitanja inspekcijske kontrole u vrlo profesionalnom postupanju inspekcije i Uprave za agrarna plaćanja.

Pošto drugih pitanja i predloga nije bilo, sednica je zaključena u 16,45 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević